**PRAVILNIK**

**O REGISTRU DOMAĆIH I MEĐUNARODNIH SERIJSKIH PUBLIKACIJA VISOKE ŠKOLE „INTERNACIONALNA POSLOVNO-INFORMACIONA AKADEMIJA“ TUZLA**

Tuzla, decembar 2024. godine

**PRVI DIO – OPŠTE ODREDBE**

**Član 1.  
(Predmet Pravilnika)**

Ovim Pravilnikom uređuje se sadržaj, način formiranja, vođenja i održavanja Registra domaćih i međunarodnih serijskih publikacija Visoke škole „Internacionalna poslovno-informaciona akademija“ Tuzla (u daljem tekstu: Registar), te kriteriji registracije.

**Član 2.  
(Serijska publikacija)**

1. Pod serijskom publikacijom podrazumijeva se svaka štampana ili elektronska publikacija koja izlazi u neomeđenom broju svezaka ili brojeva, u određenim vremenskim periodima (dnevno, sedmično, dvosedmično, mjesečno, polugodišnje, godišnje, dvogodišnje, itd.).
2. U serijske publikacije ubrajaju se sve vrste novina, časopisa, zbornika radova i zbornika radova s konferencija, simpozija, kongresa, okruglih stolova i sl., a koji se redovno održavaju u određenom vremenskom periodu.
3. Svaka serijska publikacija prepoznaje se po svom ISSN broju (eng. *International Standard Serial Number*), odnosno po međunarodno prihvatljivom kodu koji omogućava identifikaciju svake serijske publikacije neovisno o jeziku ili zemlji u kojoj je publikacija objavljena.

**Član 3.   
(Registar)**

1. Registar formira, vodi i održava Odbor za osiguranje kvalitet i provođenje postupka samoevaluacije Visoke škole „Internacionalna poslovno-informaciona akademija“ Tuzla (u daljem tekstu: Odbor), na čelu sa Voditeljem Odbora, i čini ga javno dostupnim preko web stranice visokoškolske ustanove.
2. Registar i izmjene i dopune Registra usvaja Sent Visoke škole „Internacionalna poslovno-informaciona akademija“ Tuzla na prijedlog Odbora.

**DRUGI DIO – SADRŽAJ REGISTRA**

**Član 4.   
(Sadržaj registra)**

1. Registar domaćih i međunarodnih serijskih publikacija sastoji se iz četiri dijela:
2. Glavna indeksna baza podataka – ovu grupu čine baze u kojima se nalaze najznačajniji časopisi iz pojedinih oblasti. Baza je zasnovana na Prijedlogu Akademije nauka i umjetnosti BiH (ANUBiH) u dokumentu Relevantne indeksne baze podataka i druge relevantne baze u skladu sa kriterijima registracije baza.
3. Ostale indeksne baze podataka – ovu grupu čine baze podataka zasnovane prema prijedlogu ANUBiH u dokumentu Ostale indeksne baze podataka i druge indeksne baze podataka u skladu sa kriterijima registracije baza.
4. Domaće serijske publikacije – ovdje spadaju sve publikacije koje izdaje Visoka škola „Internacionalna poslovno-informaciona akademija“ Tuzla, te ostale domaće relevantne publikacije, koje se ne nalaze u dijelu I. ili II.
5. Ostale međunarodne serijske publikacije – ovdje spadaju sve međunarodne serijske publikacije koje se ne nalaze u dijelu I. ili II., a značajne su za Visoku školu „Internacionalnu poslovno-informacionu akademiju“ Tuzla.
6. Za svaku bazu u Registru daje se oblast koju pokriva.
7. Za svaku serijsku publikaciju u Registru dati su:
8. naziv publikacije;
9. ISSN ili ISBN broj;
10. Izdavač;
11. baza u kojoj se serijska publikacija nalazi (iz liste I. ili II. iz prethodnog stava).

**TREĆI DIO – REGISTROVANJE**

**Član 5.   
(Registrovanje baza i serijskih publikacija)**

1. Prijedlog Registra i naknadi prijedlog da se određena baza ili domaća i/li međunarodna serijska publikacija registruje u Registru daje Odbor.
2. Uz prijedlog Odbor navodi za baze oblast(i) koju(e) pokriva te obrazloženje da se baza registruje u dio I. ili II. Registra; a za serijsku publikaciju naziv publikacije, ISSN ili ISBN broj, i naziv izdavača.

**Član 6.  
(Kriteriji registracije baza)**

1. U Registar se registruju baze serijskih publikacija zasnovane na Prijedlogu ANUBiH u dokumentima Relevantne indeksne baze podataka (dio I. Registra) i Ostale indeksne baze podataka (dio II. Registra).
2. Osim baza iz stava (1) ovog člana u Registar se mogu registrovati i ostale baze koje sadrže preko stotinu (100) serijskih publikacija koje ispunjavaju uslove iz Člana 7. i 8. ovog Pravilnika.
3. Prilikom određivanja u koji dio Registra se registruje predložena baza vodiće se računa o broju i kvaliteti serijskih publikacija, pri čemu je za dio I. Registra minimalan broj serijskih publikacija 1000, od čega su većina časopisi.

**Član 7.  
(Kriteriji registracije časopisa)**

U Registar se mogu registrovati domaće i međunarodne serijske publikacije koje ispunjavaju međunarodne izdavačke standarde, odnosno serijske publikacije koje ispunjavaju sljedeće kriterije:

1. Pravovremenost izlaženja – serijska publikacija mora izlaziti redovito i u skladu s frekvencijom izlaženja koja je u njemu naznačena;
2. Svaki rad treba da je recenziran;
3. Impresum serijske publikacije – mora sadržavati osnovne podatke o publikaciji: naslov publikacije, ISSN broj, godina izdavanja, godište izlaženja, broj tekućeg sveska, mjesto izdavanja, naziv izdavača, sastav i adresa uredništva, te podatak o učestalosti izlaženja;
4. Međunarodni ugled i karakter – ukoliko je izdavač serijske publikacije iz Bosne i Hercegovine, da u sastavu uredništva ima najmanje dva člana, koji su izvan Bosne i Hercegovine.

**Član 8.  
(Kriteriji registracije publikacija s konferencija, simpozija, kongresa, itd.)**

Serijske publikacije konferencija, simpozija, kongresa i ostalih sličnih skupova, da bi bile registrovane u Registar, pored kriterija iz člana 7., moraju ispunjavati i sljedeće kriterije:

1. Zbornik radova mora dolaziti s tradicionalne konferencije koja je održana tri ili više puta zaredom i u kojem su objavljeni radovi u punom obimu u štampanoj i/li elektronskoj formi;
2. Svaki rad treba da je recenziran;
3. Zbornik radova mora biti katalogiziran prema međunarodnim i domaćim kataloškim standardima u nacionalnoj biblioteci zemlje u kojoj se održava skup (ISSN broj).

**Član 9.  
(Izuzeće u registraciji)**

Serijske publikacije koje se nalaze u bazama koje pripadaju dijelu I. Ili II. Registra, ne moraju se registrovati u Registru, osim ako se radi o publikacijama koje izdaje „Internacionalna poslovno-informaciona akademija“ Tuzla, koje se registruju u dijelu III. Registra.

**Član 10.  
(Ažuriranje registra)**

1. Registrovana baza ili serijska publikacija u sastavu Registra ažurira se jednom u četiri godine, kada se provjerava ispunjenost uslova u Članu 7. i 8.
2. Registrovana baza ili serijska publikacija mogu se brisati iz Registra na zahtjev predlagača i prije isteka četiri godine ukoliko se ustanovi da nisu ispunjeni uslovi u Članu 7. i 8.

**ČETVRTI DIO – PRELAZNE I ZAVRŠNE ODREDBE**

**Član 11.   
(Donošenje Pravilnika)**

1. Ovaj Pravilnik donosi Senat Visoke škole „Internacionalna poslovno-informaciona akademija“ Tuzla.
2. Izmjene i dopune Pravilnika vrše se po potrebi i na način istovjetan njegovom donošenju, a najmanje jedanput u četiri godine.

**Član 12.  
(Nadzor nad provedbom)**

Nadzor nad provedbom ovog Pravilnika vrši Senat „Internacionalne poslovno-informacione akademije“ Tuzla i Voditelj odbora.

**Član 13.   
(Tumačenje Pravilnika)**

Tumačenje ovog Pravilnika daje Senat „Internacionalne poslovno-informacione akademije“ Tuzla i Voditelj odbora.

**Član 14.   
(Stupanje na snagu Pravilnika)**

Ovaj Pravilnik stupa na snagu slijedećeg dana od dana objavljivanja na web stranici „Internacionalne poslovno-informacione akademije“ Tuzla, a primjenjivat će se počev od akademske 2024/25. godine.

Predsjednik Senata

\_\_\_\_\_\_\_\_\_\_\_\_\_\_\_\_\_\_\_\_\_\_\_

Dr. sc. Damir Bećirović